Radio-omroeper sê jammer ná omstrede rubriekSherlin Barends (Foto: Facebook) Die KFM radio-omroeper Sherlin Barends het op sosiale media om verskoning gevra vir ŉ rubriek waarin sy gesê het sy is bly dat die Olimpiese atleet Wayde van Niekerk met ŉ bruin vrou getrou het en nié met ŉ wit vrou soos die krieketspeler JP Duminy, die Springbok Siya Kolisi en die sanger en televisiepersoonlikheid Emo Adams nie. Barends se rubriek is verlede week in die Weekend Argus gepubliseer. Sy het in dié rubriek gesê dit is “merkwaardig” dat Van Niekerk met ŉ bruin vrou getrou het aangesien daar nie genoeg voorbeelde van dié huwelike en verhoudings is om “na op te sien” nie. Sy het gesê in dié gemeenskap is afwesige pa’s en gevegte om onderhoud vir kinders algemeen, en dit is daarom verfrissend wanneer daar ŉ bruin paartjie is wat ŉ voorbeeld stel. “Dit is belangrik vir jong bruin seuns en meisies om groot te word met voorbeelde van hoe liefde tussen twee bruin persone lyk – in hul huise, gemeenskappe en in die openbaar,” het sy geskryf. Sy het vinger gewys na onder meer Duminy, Kolisi en Adams. “Wat het [dié bekendes] gemeen? Buiten die feit dat hulle talentvol is in hulle beroepe, is hulle of was hulle almal getroud met wit vroue. In Suid-Afrika is daar baie voorbeelde hiervan,” het sy geskryf. “Om duidelik te wees: ek praat nie van veelrassige verhoudings nie, maar spesifiek van bruin of swart openbare figure (mans en vroue) wat met wit persone in ŉ verhouding is.” JP en Sue Duminy en hul dogtertjie (Foto: Instagram) Die aanvanklike titel vir haar rubriek het gelui: “Dankie tog Wayde van Niekerk het besluit om nie ‘op’ te trou nie”. Dié titel is intussen verander na: “Wayde en Chesney ŉ skitterende voorbeeld van positiewe bruin verhouding”. Duminy se vrou, Sue, het in reaksie op dié rubriek op ŉ amptelike verskoning aangedring. Sy het gesê die rubriek is “aanstootlik” en dat sy en haar man ŉ “maklike teiken” is. “Suid-Afrika is ŉ diverse land en ons het baie verskillende kulture, gelowe en tradisies. Die kanse vir jou om iemand te ontmoet wie se vel ligter of donkerder is as joune, is groot. Net ŉ voorstel: Dalk moet jy introspeksie doen en begin om jou mede-Suid-Afrikaners te respekteer en lief te hê. Alles wat ek elke dag doen fokus daarop om vroue te leer om vredeliewend en barmhartig te wees en om met respek teenoor ander vroue op te tree,” het Sue in ŉ verklaring op Facebook gesê. “Het jy geweet dat ek twee keer soveel as JP verdien het toe ek met hom getrou het? Het jy geweet dat ek JP ontmoet het voordat hy sy debuut vir die Proteas gemaak het in 2008? Wat ek [en dié vroue] gemeen het, is dat ons almal vroue is wat ŉ onderrig het, dat ons ons mans deur dik en dun bygestaan het en dat ons dogters en susters en vriende is. Ons is waardig en ons sal nie kuberboeliery aanvaar nie. ŉ Verskoning aan ons sal baie waardeer word.” Gildenhuys het in ŉ ope-brief op sosiale media gesê sy wil háár stem gebruik om ŉ “positiewe boodskap” te versprei. “My seuns: daar is ŉ verskil tussen ons. ŉ Verskil wat mamma en pappa nie sien nie, maar een wat die wêreld ongelukkig sien. Die kleur van ons velle verskil en ons bid op verskillende dae. In dié stadium het julle nog nie die verskil agtergekom nie omdat julle ons net sien as julle ma, pa en boeties. Dit is hoe ek dit wil hou. Ek beoog om julle te leer dat daar nie ŉ verskil is nie. Ek wil ook hê julle moet weet daar is niks fout met julle nie. Julle mag ouers hê wat verskillende velkleure het en julle mag ouers hê wat op verskillende dae bid,” het sy geskryf. Michelle en Emo (Foto: Instagram) “Dit maak jou nie minder belangrik vir die wêreld nie. Om die waarheid te sê, dit gee julle mag om eendag julle stemme te gebruik om ŉ positiewe verskil te maak in ŉ land wat dit baie nodig het. Julle gaan by ŉ punt in julle lewe kom waar julle moet kies om die gaping te oorbrug of die skeiding te vergroot. Deur die gaping oor te steek sal julle ware liefde, ware aanvaarding en ware respek beleef. Ek is lief vir julle.” Barends het in reaksie op dié verklarings gesê sy het die stuk in haar “hoedanigheid as ŉ sosiale kommentator” geskryf. Sy het gesê die doel van die rubriek was ŉ “genuanseerde stuk oor verhoudings, rolmodelle en die behoefte aan meer positiewe bruin paartjies”. Sy het ook gesê die titel van die rubriek, waaroor Duminy veral ontsteld was, is nié deur haar geskryf nie maar liewer deur ŉ koerantredakteur wat intussen “om verskoning gevra het vir die problematiese [titel]”. Sy het in haar jongste rubriek in die Weekend Argus amptelik om verskoning gevra. “Eerstens – ek wil graag om verskoning vra aan Siya en Rachel Kolisi, JP en Sue Duminy en Emo en Michelle Adams omdat ek hulle in my rubriek genoem het terwyl ek eerder die aandag wou vestig op ŉ internasionale gier,” het sy geskryf. “Hierdie verhoudings is ook belangrike uitbeeldings van liefde en hoe ons stereotipes kan verbreek. So laat ek weer probeer, dié keer met ŉ nuwe resep: Dit is belangrik dat daar verskillende voorbeelde is van hoe liefde lyk. En meer as dit, daar is ŉ groot behoefte aan meer positiewe, bruin paartjies. Pasgetroudes Wayde en Chesney bied dit vir ons – boonop in die openbare sfeer.”